اضطهاد جاليريوس هو اضطهاد كبير اتعرض له مسيحيين مصر فى عهد الامبراطور الرومانى جاليريوس Galerius اللى قعد على عرش الامبراطوريه الرومانيه سنة 304. جاليريوس كان صهر الامبراطور ديوكلتيانوس اللى اضهد مسيحيين مصر اضطهاد شنيع. جاليريوس مشى على خطى ديوكلتيانوس و فى خريف سنة 308 اصدر امر لنوابه و عساكره بتزويد جرعة العذاب على مسيحيين مصر ففتك بيهم و قتلوهم و عذبوهم و ذلوهم بكل الطرق. و استولو على فلوس الاغنيا و قبضو على الفقرا و الاساقفه و القساوسه و سخروهم فى مناجم التعدين بدل المجرمين. الرومان كانو بيحكمو على المسيحيين الفقرا بالأشغال الشاقه المؤبده عشان مايحلموش بإنهم فى يوم من الايام حايتعتقو من السخره و الاستعباد. فى المناجم ماتت اعداد كبيره من المسيحيين المصريين من القهر و التعذيب و المرض.